Everton FC

Az Everton Football Club angol futballcsapatot 1878-ban alapították Liverpoolban. Jelenleg a Premier League-ben szerepel a csapat és története során több szezont töltött az élvonalban, mint bármely másik angol klub. A hat legsikeresebb angol csapat között tartják őket számon, mivel kilencszer megnyerték a bajnokságot, ötször az FA-kupát, egyszer pedig a KEK-et. Legutóbb 1995-ben nyertek trófeát, az FA-kupát. Az Everton 1878-ban alapult, legnagyobb riválisa természetesen a város másik profi csapata, a Liverpool. Összecsapásaikat Merseyside derby-ként emlegetik. 2006-ban a vezetőség bejelentette, hogy egy új, nagyobb stadion építését tervezi. A Stolverkosoknak sok szurkolója van, a 2005/06-os szezonban átlagosan a maximális befogadóképesség 90%-a volt kihasználva. Sok ismert játékos fordult már meg az Evertonban. A valaha volt leghíresebb Dixie Dean, aki az 1920-as és 1930-as években játszott a Goodison Parkban és máig élő gólcsúcsot állított fel azzal, hogy egy szezonban 60 gólt szerzett. Klubtörténet Az Evertont 1878-ban alapították St Domingo FC néven a St Domingo Metodista Templom csapataként, hogy legyen valami elfoglaltságuk, amikor a krikett szünetel. A klubot egy év múlva Everton FC-re nevezték át Liverpool egyik városrésze után, mivel már olyanoknak is egyre szimpatikusabb lett, akik nem tartoztak a templom közösségéhez. 1888-ban alapító tagjai lettek az Angol Labdarúgó Ligának és az 1890/91-es szezonban megnyerték első bajnoki címüket. 1909-ben az FA-kupát is megnyerték, majd az 1914/15-ös idényben ismét elsőként zárták a pontvadászatot. 1925-ben a csapathoz került Dixie Dean, aki az 1927/28-as szezonban 60 gólt lőtt, ami máig érvényes rekord. A Stolverkosok ebben az évadban is megnyerték a bajnokságot. Két évvel később a gárda kiesett a másodosztályba, de rögtön feljutottak, bajnokként. 1932-ben negyedik bajnoki címüket, 1933-ban pedig második FA-kupájukat nyerték meg. Utóbbi döntőjében a Manchester Cityt verték 3-0-ra. Ez a korszak az 1938/39-es szezon bajnoki elsőségével zárult le. Ezt követően kitört a második világháború és a hivatalos bajnokságok szüneteltek. Az 1946-os újraindulás után a csapat nem tudta megismételni a néhány évvel korábbi sikereket és 1951-ben kiesett. 1954-ben jutottak vissza, azóta egyszer sem hiányoztak a legfelsőbb osztályból. A liverpooliak második sikeres korszakának kezdete Harry Catterick 1961-es menedzserré való kinevezéséhez köthető. Az 1962/63-as idényben, a mester második évadában bajnokok lettek, 1966-ban pedig 3-2-re verték a Sheffield Wednesdayt az FA-kupa fináléjában. Két évvel később is bejutottak a döntőbe, de nem tudták legyőzni a West Bromwich Albiont a Wembley Stadionban. Az 1969/70-es bajnoki kiírást kilenc pontos előnnyel nyerték a Kékek a Leeds United előtt. A siker ezután elpártolt tőlük, a következő években még a legjobb tíz közé sem fértek be. Cotteril visszavonult és egyik utóda sem volt képes trófeákat nyeri az 1970-es évek hátralévő részében. A legközelebb 1978-ban és 1979-ben kerültek egy újabb bajnoki címhez, mindkét alkalommal negyedikek lettek. 1981-ben Gordon Lee, az addigi menedzser lemondott, mivel az Everton a tabella alsó részén helyezkedett el, jóval a nagy rivális Liverpool mögött. Howard Kindall vette át csapat irányítását, ezzel kezdetét vette a legsikeresebb éra a Goodison Parkban. 1984-ben FA-kupa-győzelmet, 1985-ben és 1987-ben pedig bajnoki címet ünnepelhettek a szurkolók és a játékosok. 1989-ben ismét bejutottak az FA-kupa fináléjába, de ott kikaptak a Liverpool ellen. A Stolverkosok egyetlen komolyabb sikerüket 1985-ben érték el az európai porondon, akkor a KEK-et nyerték meg. Menetelésük során megverték az UCD-t, az Inter Bratislavát, a Fortuna Sittardot és a Bayern Münchent. A döntőben a Rapid Wien volt az ellenfél, melyet 3-1 arányban győztek le. Ebben az idényben nagyon közel álltak a triplázáshoz, de az FA-kupa döntőjében kikaptak a Manchester Unitedtől. A Heysel-tragédia (1985-ben a Liverpool szurkolói rátámadtak a Juventus-drukkerekre, akikre rádőlt a stadion rossz állapotú oldalfala) után az angol csapatokat kitiltották az európai kupasorozatokból, így az Everton hiába volt sikeres, nem küzdhetett újabb nemzetközi címekért. Kendall 1987-ben az Athletic Bilbaóhoz szerződött. Helyét asszisztense, Colin Harvey vette át. Az Everton is alapító tagja lett a Premier League-nek 1992-ben, de sokáig keresték a megfelelő menedzsert. 1990-ben ugyan Kendall visszatért, de nem tudta megismételni a korábbi sikereket, utódja, Mike Walker pedig statisztikailag a legsikertelenebb volt. A klub egyik korábbi játékosa, Joe Royle 1994-ben átvette az irányítást a Goodison Parkban, ekkor kezdtek javulni az eredmények. Első meccsén rögtön 2-0-ra nyertek a Stolverkosok a Liverpool ellen, ráadásul megnyerték az FA-kupát is ötödik alkalommal. A Manchester United elleni kupasiker után ismét kiléphettek az európai porondra, mert letelt a tragédia utáni büntetés. A javulás folytatódott és az 1995/96-os idényben hatodikak lettek. A következő szezon már nem volt ilyen sikeres, a csapat 15. lett. Royle márciusban távozott. A kiesés is kilátásba került, de Dave Watson megmentette a gárdát. Watson egyébként ekkoriban csapatkapitánya is volt az Evertonnak. 1997-ben Kendall harmadszor is leült a kispadra, de ez egyáltalán nem volt jó döntés a vezetők részéről. A Kékek 17. lettek és csak gólkülönbségüknek köszönhették, hogy nem estek ki. 1998-ban Walter Smith a Rangerst otthagyva a Goodison Parkba szerződött, de három szezonja alatt mindig a tabella alsóbb régióiban végzett a gárda. A vezetőség 2002 márciusában vesztette el türelmét és kirúgta Smith-t. David Moyest szerződtették helyette, aki megmentette a liverpooli gárdát a kieséstől a 15. helyre kormányozta őket. Ezt követően sorrendben 7., 17., 4. és 11. lett a csapat. Ebben az időben robbant be a köztudatba Wayne Rooney, aki később 23 millió fontért a Manchester Unitedhez igazolt. Moyes négy alkalommal is megdöntötte az átigazolási klubrekordot, 2005-ben (James Beattie, 6 millió font), 2006-ban (Andrew Johnson, 8,6 millió font), 2007-ben (Yakubu Aiyegbeni, 11,25 millió font) és 2008-ban (Marouane Fellaini, 15 millió font). A 2006/07-es szezonban hatodik lett az Everton, így bejutott az UEFA-Kupába. 2007-ben felvásárolták a Toxeth Tigers nevű kosárlabdacsapatot, melyet átneveztek Everton Tigersre. A 2023–2024-es szezon során levontak 10 pontot a csapattól, a bajnokság pénzügyi szabályainak megszegéséért. A 2024–2025-ös idény végén elhagyták a Goodison Parkot, az 52 ezer fő befogadására képes Hill Dickinson Stadionba költöztek. Klubszínek A klub történetének első évtizedeiben különböző színösszeállítású szereléseket használt. A legelső mez kék-fehér csíkos volt, de a más csapatoktól érkező játékosok régi mezeiket viselték. Hamar felmerült az igény az egységesítésre, ezért teljesen fekete szerelésre váltottak, abban a reményben, hogy így olcsóbb lesz a mezkészíttetés és talán komolyabbnak is fog kinézni, mint a kék-fehér. Meglehetősen morbid benyomást keltett azonban, így egy átlós piros csík került a mezre. Az Everton 1892-ben költözött be a Goodison Parkba, ez színváltással is járt, ekkor úgynevezett lazacszínű mezük volt kék rövidnadrággal, kék díszítésű rubinvörös mezre váltottak sötétkék sorttal. A híres királykék mez fehér nadrággal az 1901/02-es szezonban került először használatba. Néhány idényben előfordult, hogy a királykéknek a kék egyik világosabb árnyalatát használták (1930/31, 1997/98), de ez nem tetszett a szurkolóknak. A csapat hagyományosan borostyánszínű mezt használ az idegenbeli meccseken, melyekhez szintén borostyánszínű vagy királykék nadrág társul. Az évek során előfordult már fekete, fehér, szürke és citromsárga idegenbeli mez is. A Toffeek ma is királykék mezt használnak fehér sorttal és sportszárral. A 2007/08-as idényben idegenbeli összeállításuk fehér mezből, fekete nadrágból és sportszárból állt. Címerek Az 1937/38-as idény végén a klub titkárában, Theo Kellyben, aki később menedzser is lett, megszületett az ötlet, hogy szeretne tervezni egy különleges nyakkendőt az Everton képviselőinek. Mindenki egyetértett, hogy a színe kék legyen, de ekkor Kellynek terveznie kellett egy címert, mely majd rajta lehet a nyakkendőn. Négy hónapig dolgozott, mire eldöntötte, hogy a címer középpontjában Rupert Herceg Tornya lesz. A torony Everton központjában áll. 1787-ben építették és Everton egyik szimbólumává vált. Eredetileg a bűnözőket börtönözték be ide, még mindig az Everton Brow-on, a Netherfield Roadon áll. A torony mindkét oldalán egy-egy babérkoszorú látható. Kelly ezzel a sikereket akarta szimbolizálni. A klub latin mottója is látható rajta, mely így hangzik: "Nil Satis Nisi Optimum". Lefordítva annyit jelent, hogy: "A legjobbon kívül semmi nem elég". Stadion Az Everton eredetileg a Stanley Park délkeleti részén játszott. Az első hivatalos meccset 1879-ben játszották itt. 1882-ben egy J. Cruitt nevű személy a klubnak adományozott egy földterületet a Priory Roadon, ahonnan később átköltöztek az Anfieldre, ami 1892-ig szolgált az otthonukként. A bérleti díjról szóló viták miatt a Kékeknek távozniuk kellett innen. Ekkor alakult meg a Liverpool és azóta ők használják az Anfieldet. Az Everton a Goodison Parkba költözött. A Goodisonban minden brit stadionnál több élvonalbeli meccset rendeztek. Az 1966-os VB alatt az egyik elődöntőt itt rendezték. Ez volt az első angol stadion, melybe talajfűtés került és amelyiknek először volt kettő-, majd háromemeletes lelátója. A meccseken a játékosok kivonulásakor le szokták játszani a Johnny Todd című gyerekdalt, mely 1890-ből származik. Ezt leginkább liverpooli gyerekek szájából lehetett hallani és egy tengerészről szól, aki szomorú, mikor távol van a kedvesétől. A tartalékok a Halton Stadiumban játszanak, Widnesben. A csapat 2021-ben kezdett új stadiont építeni, amely folyamat 2025-re ért véget, ekkor költöztek be az új, 52 ezer néző befogadására képes Hill Dickinson Stadionba a Bramley-Moore kikötőben. Sikerlista 9-szeres angol bajnok: 1891, 1915, 1928, 1932, 1939, 1963, 1970, 1985, 1987 5-szörös FA-kupa győztes: 1906, 1933, 1966, 1984, 1995 Bővebben: 1906 1–0 a Newcastle United ellen, 1933 3–0 a Manchester City ellen, 1966 3–2 az Sheffield Wednesday ellen, 1984 2–0 az Watford ellen, 1995 1–0 a Manchester United ellen. 9-szeres angol szuperkupa (Charity/Community Shield) győztes: 1928, 1932, 1963, 1970, 1984, 1985, 1986*, 1987, 1995 (* megosztva) Bővebben: 1928 2–1 a Blackburn Rovers ellen, 1932 5–3 a Newcastle United ellen, 1963 4–0 az Manchester United ellen, 1970 2–1 az Chelsea ellen, 1984 1–0 az Liverpool ellen, 1985 2–0 az Manchester United ellen, 1986 1–1 az Liverpool ellen, 1986 1–0 az Coventry City ellen, 1995 1–0 a Blackburn Rovers ellen. 1-szeres Kupagyőztesek Európa-kupája (KEK, UEFA Cup Winners' Cup) bajnok: 1985 Bővebben: 1985 3–1 a Rapid Wien ellen. 3-szoros Ifjúsági Kupa (FA Youth Cup) győztes: 1965, 1984, 1998 Bővebben: 1965 3–2 a Arsenal ellen, 1984 4–2 a Stoke City ellen, 1998 5–3 a Blackburn Rovers ellen. Jelenlegi keret Utolsó módosítás: 2024. május 3. A vastaggal jelzett játékosok felnőtt válogatottsággal rendelkeznek. A dőlttel jelzett játékosok kölcsönben szerepelnek a klubnál. Ismert játékosok Híres Everton-szurkolók Jegyzetek Külső hivatkozások Az Everton hivatalos weboldala The Blueroom (A hivatalos honlap szurkolói fóruma) NSNO BlueKipper Gwladys Street End – Az Everton magyar blogja Az Everton FC független szurkolói weboldala Hírek, statisztikák Statisztikák